The Irish Times

Nuachtán mórbhileoige laethúil Éireannach is ea The Irish Times a bunaíodh ar an 29 Márta 1859. Is é Ruadhán Mac Cormaic an t-eagarthóir ó 2022 i leith. Tháinig sé i gcomharbas ar Paul O'Neill (2017–2022) agus Kevin O'Sullivan (2011–2017).

Meastar go ginearálta go bhfuil claonadh liobrálach daonlathach sóisialach ag an nuachtán; mar chomparáid, deirtear go bhfuil an Irish Independent ar an eite dheis ó thaobh na heacnamaíochta agus cosmhuintireachais de. Bhí The Irish Times ar son fheachtas Mháire Mhic Róibín chun a bheith Uachtarán na hÉireann, agus ar son athchóirithe dlí in Éirinn maidir le cúrsaí colscartha, frithghiniúna agus ginmhillte.

Tugtar Tráthscéal Éireann ar an nuachtán ar uairibh.

 Stair 
Deirtear gur bunaíodh The Irish Times le guth a thabhairt do Phrotastúnaigh agus aontachtaithe a bhí ar son aontas polaitiúil na hÉireann leis an mBreatain Mhór. Le linn an fichiú haois, agus deisceart na hÉireann ag éirí níos neamhspleáiche ón Ríocht Aontaithe agus ón gComhlathas, d'athraigh an nuachtán a dhearcadh agus d'éirigh sé níos radacaí i measc na meán in Éirinn.

Sa bhliain 1895, rinne an nuachtán aistriú óna chéad oifigí i mBaile Átha Cliath ar Sráid na Mainistreach Láir go dtí Sráid D'Olier. (Suas chun deireadh na bliana 2004, bhí an Irish Independent suite ar an tsráid sin freisin). Fógraíodh in Eanáir 2005 go mbeadh an nuachtán ag déanamh athaistriú go dtí Sráid na Teamhrach.

 Gaeilge sa nuachtán 
mion|Póstaer saor in aisce ón Irish Times, an taobh Gaeilge

Bhíodh trí cholún Gaeilge sa nuachtán in aghaidh na seachtaine sa bhliain 2011, maille le blag ag an eagarthóir Gaeilge. Luaigh an léachtóir John Walsh tábhacht mhór leis na colúin seo agus caighdeán iriseoireachta a bhíodh "ard go ginearálta", má bhíodh "cuma an-institiúideach" féin air uaireanta agus neamhréir idir téamaí na n-alt agus mórscéalta an lae i saol na Gaeilge scaití. 

Tá leathanach iomlán Gaeilge, uair sa tseachtain, sa nuachtán ón mbliain 2012 nuair a rinneadh é a athdhearadh. Tá colún "dúshlánach" Gaeilge ag Alan Titley ann dar ainm Crobhingne. Is é Pól Ó Muirí an t-eagarthóir Gaeilge.

Freisin cuireann siad póstaeir srl ar fáil le Gaeilge ar thaobh amháin, agus Béarla ar an taobh eile, ach den chuid is mó déantar é seo le tacaíocht ó ranna éagsúla rialtais.

Sa bhliain 2016, d'eisigh The Irish Times forlíonadh aisbhreathnaitheach i nGaeilge faoin teideal An Ghaeilge agus Éirí Amach na Cásca 1916. 

 Scéal 

Bunaíodh an foilseachán nua Scéal i mí Aibreán 2025. Tá sé á dháileadh le The Irish Times agus leis an Irish Examiner araon, gach Dé Máirt. Is é Éanna Ó Caollaí an t-eagarthóir.

 Féach freisin 
 Scéal

 Naisc sheachtracha 
 Suíomh oifigiúil: irishtimes.com
 Forlíonadh comórtha: An Ghaeilge agus Éirí Amach 1916 (2016)

 Tagairtí 


Catagóir:Nuachtáin in Éirinn
Catagóir:Líonraí podchraoltaí
Catagóir:Bunaithe sa bhliain 1859
Catagóir:Bunaithe sna 1850í